শেষ মানেই তো শেষ নয়। রেশ থেকেই যায়। সময় তো বাক্য নয় যে দাড়ি টেনে দিলাম আর শেষ হয়ে গেল। তাই ২০১৮-র ক্যালেন্ডার বাসি হয়ে গেলেও রেশ থেকে যাবে। আর সেই রেশ রয়ে গিয়েছে আদালতে। বর্ষশেষের ছুটি কাটিয়ে কোর্ট খুললেই ফিরে আসবে পুরনো মামলা।  তখনই মালুম হবে যাহা আঠারো, তাহাই উনিশ। শেষ হয়েও হইল না শেষ।
বছরের গোড়ায় বাঙালির হাইকোর্ট দেখা শুরু করিয়ে দেয় পঞ্চায়েত নির্বাচন। ভোটের আগে, ভোটের দিনে, ভোটের পরে আদালতের দিকে তাকিয়ে থাকতে হয়েছে রাজ্যকে। জনতার আদালতের থেকে বড় ভূমিকা নিয়ে নেয় কোর্ট। বিনা প্রতিদ্বন্দ্বিতায় জিতেও শপথ নিতে নিতে মাস গড়িয়ে গিয়েছে। হাইকোর্ট টপকে সুপ্রিম কোর্টের নির্দেশ পেয়ে তবেই না শপথের ছাড়পত্র।
এর পরে ডিএ মামলা। মহার্ঘ ভাতার লড়াই চলছে তো চলছেই। ডিএ নাকি রাজ্যের দয়ার দান, তারা যতটা পারবে ততটাই দেবে। এক মত স্টেট অ্যাডমিনিস্ট্রেটিভ ট্রাইব্যুনালও। শুরু হয় মামলা। একটা একটা করে ৩৮টা শুনানির শেষে হাইকোর্টের বিচারপতি দেবাশিস করগুপ্ত ও শেখর ববি শরাফের ডিভিশন বেঞ্চ রায় দেয় ডিএ রাজ্য সরকারি কর্মীদের অধিকার।
কিন্তু মামলা মিটল না। আবার ফেরৎ গেল স্যাটে। সেখানে শুনানি চলছে। কী হবে কেউ জানে না। আর সেই মামলার মধ্যেই বাঙালি পেয়ে গেল নতুন মামলা।

থমকে রথ। থমকে বিজেপি। — নিজস্ব চিত্র
রথযাত্রা। ২০১৮-র শেষ ভাগটুকু তো রথ-মামলায় মেতে রইল রাজ্যের রাজনীতি। রাজ্য সরকার বনাম বিজেপির মামলায় রথ ঘুরল সিঙ্গল বেঞ্চ থেকে ডিভিশন বেঞ্চে। সেখান থেকে আবার ফিরল সিঙ্গল বেঞ্চে। আজ এর স্বস্তি তো কাল অস্বস্তি। শেষে সেই মামলাও সুপ্রিম কোর্টে গিয়ে ছুটি কাটাচ্ছে।
সব মিলিয়ে গোটা বছরটায় বঙ্গ রাজনীতির রথ দেখা, কলা বেঁচা কিছুই প্রায় হল না। রথের মেলায় হাতে রইল জিলিপি। অনেক প্যাচের জট পাঁকানো জিলিপি।
তৃণমূলের জয়রথ সমান তালেই এগোচ্ছে। পঞ্চায়েত ভোট ঘিরে বিস্তর বিতর্কের শেষেও বাংলার গ্রামে একচ্ছত্র আধিপত্য দেখিয়ে দিয়েছেন অনুব্রত মণ্ডলরা। যদিও জঙ্গলমহলে বিশেষ করে ঝাড়গ্রাম, পুরুলিয়ায় বিজেপির কাছে কিছুটা হলেও জমি হারাতে হয়েছে ঘাসফুলকে। তবু রাজনৈতিক শক্তিতে মমতা বন্দ্যোপাধ্যায়ের দলের ধারেকাছে কেউ নেই। তবু কোথায় যেন এক চোরস্রোতের ভয় তৃণমূলে।
ক্ষয়িষ্ণু বামেদের কাছে আঠারো বড় আঘাত হয়ে আসে ত্রিপুরা হারানোয়। ভিন রাজ্যে কৃষকদের লং মার্চ-এ লাল পতাকা দেখেই উজ্জীবিত হতে হয়েছে সিপিএমকে। এই রাজ্যেও সেই লালের ছিটেফোঁটা আভা মিলেছে কিন্তু উনিশের আগে আশার কথা কিছুই রেখে গেল না আঠারো।

নভেম্বরে সিঙ্গুর থেকে ধর্মতলা অভিমুখী মিছিল। ছবি: নিজস্ব
ত্রিপুরা বিজয়ের পরে বঙ্গেও পরিবর্তনের অঙ্ক কষা বিজেপি তিন রাজ্যের বিধানসভা ভোটের ফল জানার পর থমকে গিয়েছে অনেকটাই। আরও থমকে গেল রথ থমকে যাওয়ায়। সত্যি সত্যিই তৃণমূলকে গিলে খাওয়ার শপথ নিয়ে আঠারো শুরু করা দিলীপ ঘোষ, মুকুল রায়দের বরাতে শুধুই হতাশা।
শেষ তবু শেষ নয় কংগ্রেস। রাহুল গাঁধীর উত্থানে নতুন করে প্রাণ পেতে চাইছে সাইনবোর্ড থেকে ভিজিটিং কার্ড হতে বসা প্রদেশ কংগ্রেস। মূল থেকে তৃণমূল হয়ে মূলে ফিরে আসা প্রদেশ কংগ্রেস সভাপতি সোমেন মিত্র যদিও জানেন না উনিশে তাঁর উৎসাহে কতটা ভাঁটা এনে দিতে পারে হাইকমান্ড।

নভেম্বরের ধর্মতলা। — নিজস্ব চিত্র
আসলে রাজনৈতিক দিক থেকে ২০১৯ এক গুরুত্বপূর্ণ বছর। সাধারণ নির্বাচনের বছর। নরেন্দ্র মোদীর কাছে ফিরে আসার চ্যালেঞ্জ। তৃণমূল কংগ্রেসের কাছে জাতীয় রাজনীতিতে গুরুত্ব রক্ষার চ্যালেঞ্জ। অন্য দিকে, বাম কিংবা কংগ্রেসের কাছে চ্যালেঞ্জটা আপাতত অস্তিত্ব রক্ষার।
কিন্তু কে কার ভরসা হবে? বিজেপি কি ভোট পরবর্তী জোটের জন্য তৃণমূলের সঙ্গে সামনে এক, আড়ালে এক নীতি নেবে? আবার কংগ্রেস কি বিজেপিকে ঠেকাতে মেনে নেবে তৃণমূল কংগ্রেসের সব বায়না? আর কী করবে বামেরা? হাত ধরার সুযোগ থাকবে কি? অনেক প্রশ্ন আর অনেক জটের মাঝে নতুন বছরের গোড়ায় বঙ্গ রাজনীতির হাতে শুধুই প্যাঁচালো জিলিপি।